Ζαχαρίας Παπαδάς

Ο Ζαχαρίας Παπαδάς  ή καπετάν Φούφας (1876 – 8 Μαΐου 1907) ήταν Έλληνας μακεδονομάχος, οπλαρχηγός από το Πλατανάκι Αρκαδίας.

Βιογραφικά στοιχεία

Ο Μακεδονομάχος Ζαχαρίας Παπαδάς  ή καπετάν Φούφας γεννήθηκε στο χωριό Πλατανάκι Αρκαδίας το 1876. Ήταν Έλληνας αξιωματικός (ανθυπολοχαγός). Εισήλθε στη Δυτική Μακεδονία στις αρχές του 1906 ως αρχηγός σώματος. Έδρασε στην ευρύτερη περιοχή Βιτσίου - Φλώρινας - Περιστερίου. Τον Μάρτιο του 1906 εισέβαλε στην περιοχή Κορεστίων, όπου απέκρουσε τουρκική επίθεση από 250 άνδρες. Στις 31 Ιουλίου 1906 επέστρεψε στην ελεύθερη Ελλάδα.

Στις 10 Απριλίου 1907, ξαναμπαίνει στη Μακεδονία (περιοχή Αγιοφύλλου) επικεφαλής 35 ανδρών με προορισμό και πάλι το Βίτσι. Τη νύχτα της 7ης προς 8η Μαΐου 1907 ο Ζαχαρίας Παπαδάς επιτέθηκε με τους άνδρες του στο χωριό Παλαιοχώρι εναντίον Βουλγάρων κομιτατζήδων, σε συνεργασία με το σώμα του επίσης Ανθυπολοχαγού Γρηγορίου Φαληρέα. Στη μάχη που ακολούθησε, βρήκε το θάνατο μαζί με τέσσερις άνδρες του.

Απόδοση τιμών
Σε ένδειξη τιμής και ευγνωμοσύνης, η Κοινότητα το 1932 μετονόμασε το χωριό από Παλαιοχώρι σε Φούφας (σήμερα Δήμος Μουρικίου Πτολεμαΐδας).

Επίσης κάθε χρόνο τελείται στο Πλατανάκι Αρκαδίας, τον τόπο γέννησής του, ετήσιο μνημόσυνο στην μνήμη του.

Παραπομπές

Εξωτερικοί σύνδεσμοι 
 Ερατώ Ζέλλιου-Μαστροκώστα, "Ανέκδοτα έγγραφα για το Μακεδονικό Αγώνα από τα αρχεία Σ. Γ. Αστεριάδη, Γ. Τσόντου", από το περιοδικό "Μακεδονικά", Νο 30, Θεσσαλονίκη 1996, σελ. 81-113. Αναφορά σε επιστολή Ζαχαρία Παπαδιά (αριθ. 7), σελ. 81, η επιστολή με υπογραφή ως Φούφας, σελ. 103-104, για το ψευδώνυμο "Φούφας" η παραπομπή 57, σελ. 104, από την ιστοσελίδα: ejournals.epublishing.ekt.gr
 Νέα πορίσματα και έρευνες της Ελληνικής Ιστορίας στο ΛΕ’ Πανελλήνιο Ιστορικό Συνέδριο - Ο καπετάν Φούφας στον Μακεδονικό Αγώνα", 02/06/14, στο περιοδικό Αρχαιολογία, με πηγή από: ΑΠΕ-ΜΠΕ, στην ιστοσελίδα: www.archaiologia.gr 
 "Εορδαία: Με ολική κατάρρευση απειλείται το σπίτι όπου άφησε την τελευταία του πνοή ο Καπετάν Φούφας", από την ιστοσελίδα: www.kozan.gr

Μακεδονομάχοι